CELEX: C2005/143/72
Language: fi
Date: 2005-06-11 00:00:00
Title: Asia T-121/05: Borax Europe Ltd:n 15.3.2005 Euroopan yhteisöjen komissiota vastaan nostama kanne

11.6.2005   
            
            
               FI
            
            
               Euroopan unionin virallinen lehti
            
            
               C 143/38
            
         Borax Europe Ltd:n 15.3.2005 Euroopan yhteisöjen komissiota vastaan nostama kanne
   (Asia T-121/05)
   (2005/C 143/72)
   Oikeudenkäyntikieli: englanti
   Borax Europe Ltd., kotipaikka Guildford (Yhdistynyt kuningaskunta), on nostanut 15.3.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat lakimiehet D. Vandermeersch ja K. Nordlander.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa päätöksen;
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa komission päätöksen evätä kantajalta oikeus tutustua eräisiin asiakirjoihin ja nauhoitettuihin tallenteisiin, jotka liittyvät valmisteluihin, jotka koskevat vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (1) mukauttamista tekniikan kehitykseen kolmannenkymmenennen kerran. Kantaja on erityisesti pyytänyt saada tutustua lisääntymiselle vaarallisuuteen erikoistuneiden asiantuntijoiden pitämän sen kokouksen äänitallenteisiin tai pöytäkirjoihin, jossa käsiteltiin boorihappojen ja boraattien luokitusta.
   Kanteensa tueksi kantaja väittää, että vastaaja on tehnyt ilmeisen arviointivirheen ja soveltanut väärin asetuksen N:o 1049/2001 (2) 4 artiklan 1 kohdan b alakohtaa ja 4 artiklan 3 kohtaa. Kantajan mukaan vastaaja teki virheen todetessaan, että oikeus tutustua asiakirjoihin vähentäisi asiassa käytettyjen asiantuntijoiden luotettavuutta ja altistaisi heidät ulkoiselle painostukselle. Kantaja väittää edelleen, että vastaaja teki virheen soveltaessaan poikkeusta, joka koskee komission päätöksentekomenettelyn suojaa, ja päättäessään, että ylivoimainen yleinen etu ei edellytä asian ilmaisemista.
   Kantaja vetoaa lopuksi siihen, että suhteellisuusperiaatetta loukattiin, kun kantajalle ei annettu osittaista oikeutta tutustua äänitallenteisiin.
   
      (1)  EYVL englanninkielinen erityispainos: Sarja I, alue 1967, s. 234.
   
      (2)  Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43).